Belgiske Gent er mere eller mindre enige med FC Midtjylland om Jess Thorup, og nu skal Thorup og Gent selv forhandle, siger klubbens formand til TV2 Sport.

Den er god nok. Belgiske Gent og Jess Thorup står over for forhandlinger, der skal afgøre, om Thorup skal være klubbens nye træner.

Det bekræfter Gents formand, Ivan De Witte, over for TV2 Sport.

- Der er interesse fra begge sider. Vi har allerede talt med klubben, og der er mere eller mindre en aftale med FC Midtjylland. Vi skal stadig forhandle med Jess Thorup, siger De Witte til mediet.

Han vil ikke sige, hvornår forhandlingerne skal finde sted - blot at 'det bliver inden for kort tid', og at træneren er på vej til Belgien.

De Witte siger desuden, at Thorup har en stærk profil, og at han helt sikkert vil kunne hjælpe klubben i et par år.